李榮期秀才杞菊軒
作者：釋道潜
朝代：宋

paragraphs: 草木助盤餐，紛紛固多品。
精英唯竹萌，香軟獨楮菌。
杞菊於其間，甘清有餘韵。
達人忘口體，道德自滋潤。
天隨與東坡，風味實相近。
窮通均一致，了不見喜慍。
春苗共採擷，秋英配蘭紉。
後先屬文詞，金聲而玉振。
李子妙窮經，屢遭有司擯。
奔軍未云怯，再舉當决陣。
開軒植杞菊，澹泊守定分。
回頭語世俗，未用誚饑困。
二豪勉躋攀，孔聖故許進。
長卿亦何人，區區能慕藺。